
1. POLITICA EUROPEANĂ REFERITOARE LA INTEGRAREA BALCANILOR OCCIDENTALI, INCLUSIV KOSOVO

1.1. Scurt istoric al relaţiilor dintre Uniunea Europeană  şi Kosovo

După încheierea conflictelor, în anul 1999, Comisia Europeană a propus lansarea unei viziuni mai ambiţioase pentru dezvoltarea regiunii Balcanilor Occidentali: Procesul de Stabilizare şi Asociere (PSA)
. Instrumentele de realizare a acestui proces au fost definite la summit-ul de la Zagreb, din noiembrie 2000. Summit-ul de la Salonic, din iunie 2003, a îmbunătăţit Procesul de Stabilizare şi Asociere, lansând Agenda de la Salonic
. Aceasta a introdus alte noi instrumente, precum parteneriatele europene, inspirate din parteneriatele de aderare. Primele parteneriate au fost aprobate în anul 2004 şi au definit obiectivele pe termen scurt şi mediu ale procesului de integrare europeană.

La Consiliul European din iunie 2005, a fost clar reafirmată perspectiva aderării viitoare a acestor ţări la Uniunea Europeană. Croaţia şi Fosta Republică Iugoslavă a Macedoniei au dobândit statutul de ţări candidate, continuând să facă parte din Procesul de Stabilizare şi Asociere, iar celelalte ţări (Albania, Bosnia şi Herţegovina, Muntenegru şi Serbia) au în continuare statutul de candidate potenţiale.

Procesul de Stabilizare şi Asociere rămâne cadrul politic al Uniunii Europene pentru ţările din Balcanii Occidentali, până la aderarea lor efectivă. Parteneriatul dintre Uniunea Europeană şi Balcanii Occidentali reprezintă o garanţie pentru pacea, stabilitatea, libertatea, securitatea, justiţia şi prosperitatea acestor ţări. Procesul urmăreşte obiective referitoare la stabilizarea şi tranziţia rapidă spre o economie de piaţă, la promovarea cooperării regionale în vederea aderării europene. Prin el, Uniunea Europeană a sprijinit ţările din regiune să adopte şi să aplice normele şi criteriile europene. Procesul de Stabilizare şi Asociere se bazează pe un parteneriat progresiv cu Uniunea Europeană, pe o asistenţă financiară şi economică (programe CARDS) şi relaţii contractuale (acorduri de stabilizare şi asociere).

Conform politicii europene, fiecare ţară din Balcanii Occidentali trebuie să-şi îndeplinească angajamentele care sunt monitorizate în rapoarte anuale. 

În ianuarie 2006, Comisia Europeană a adoptat o Comunicare intitulată "Balcanii Occidentali pe drumul către Uniunea Europeană : întărirea stabilităţii şi prosperităţii". Comunicarea a evaluat progresele realizate de la reuniunea de la Salonic şi a prezentat politica europeană în favoarea Balcanilor Occidentali, precum şi instrumentele acesteia cuprinse în Parteneriatul european
. În noiembrie 2006, Comisia Europeană a aprobat Strategia de extindere şi rapoartele pentru anul 2006 referitoare la evoluţia ţărilor din Balcanii Occidentali şi principalele provocări pentru perioada 2006-2007
.

1. 2. Un viitor european pentru Kosovo
În Comunicarea Comisiei Europene intitulate Un viitor european pentru Kosovo se preciza că perspectiva europeană pentru Balcanii Occidentali, confirmată la Salonic în iunie 2003, era deschisă şi pentru Kosovo
. În document se menţiona că, în perioada următoare, se va face o analiză aprofundată a aplicării normelor în Kosovo pentru a aborda problema viitorului statut al regiunii. Uniunea Europeană a susţinut activ misiunea ONU (MINUK) şi misiunea NATO (KFOR) în Kosovo şi a cooperat cu instituţiile provizorii pentru crearea unei societăţi democratice, multietnice, în care toate comunităţile să trăiască în pace şi prosperitate.

În anul 2005, Uniunea Europeană, ONU şi ceilalţi actori importanţi au analizat rolul pe care Europa îl va putea avea în viitor. Documentul a reprezentat rezultatul acestei investigaţii, punând accentul pe domeniile de competenţă comunitară: economia, consolidarea instituţiilor, sprijinul financiar, contextul regional. Fără reconciliere şi securitate, investiţiile nu vor fi posibile şi Kosovo va fi nevoit a primi mereu sprijin financiar. De aceea, Comisia Europeană va contribui la reglementarea situaţiei alături de celelalte instituţii europene.

Referitor la angajamentul Uniunii Europene în Kosovo, s-a precizat că el s-a manifestat imediat după 1999, când a acordat un ajutor de urgenţă de 378 milioane de euro. Uniunea a trimis şi o echipă Task Force pentru a aplica primele programe de reconstrucţie prin Agenţia Europeană de Reconstrucţie (peste 1 miliard euro) şi a avut o contribuţie de 65 de milioane euro sub formă de asistenţă financiară excepţională în bugetul consolidat al Kosovo.

Uniunea Europeană a participat şi la misiunea interimară ONU (MINUK) prin pilonul IV al acesteia, contribuind cu 100 milioane euro, cheltuieli administrative. În document s-a apreciat că, după şase ani, stabilitatea a rămas încă fragilă şi de aceea ar fi necesară dezvoltarea economică a Kosovo şi deschiderea spre Uniunea Europeană. În document s-a afirmat clar că perspectiva pe termen lung a Kosovo este viitorul său european. Aceasta a fost afirmată şi la Consiliul de la Salonic, în contextul mai larg al integrării zonei Balcanilor Occidentali.

Parteneriatul european pentru Kosovo, adoptat în iunie 2004
, a anunţat acţiunile întreprinse în acest scop. Autorităţile au răspuns prin elaborarea unui Plan de Acţiune ce cuprindea:

1) normele prioritare şi etapele;

2) evaluarea costurilor pentru guvernul Kosovo;

3) evaluarea şi stabilirea etapelor apropierii de normele europene.

Planul de Acţiune a fost reactualizat şi corelat cu bugetul, devenind programul guvernului.

Dispozitivul de Supraveghere al Procesului de Stabilizare şi Asociere (STM) a examinat progresele realizate de Kosovo, printr-un grup de experţi europeni. În rapoartele anuale referitoare la Procesul de Stabilizare şi Asociere au fost evaluate progresele şi au fost elaborate recomandări în parteneriatul european. 

În Raportul referitor la Kosovo, din anul 2005, s-a evaluat aplicarea Procesului de stabilizare şi asociere şi a Parteneriatului european: situaţia politică, economică, implementarea normelor europene, politicile sectoriale, domeniile justiţiei, libertăţii şi securităţii
.

1. 3. Strategia europeană referitoare la KOSOVO

În anul 2006, Comisia Europeană a elaborat strategia europeană referitoare la extindere, cu referire la zona Balcanilor Occidentali
. În acest document se reamintea că Uniunea Europeană s-a angajat în Kosovo, sprijinind această zonă şi colaborând cu ONU, prin misiunea sa specială. Uniunea Europeană a sprijinit procesul de clarificare a statutului acestei zone, condus de trimisul special al Secretarului General al Naţiunilor Unite, Martti Ahtisaari. În strategie se menţiona că Uniunea Europeană va avea un rol decisiv în reglementarea acestei probleme şi în aplicarea noului statut ce va fi aprobat de Consiliul de Securitate ONU.

Conform concepţiei europene, reglementarea statutului va trebui să aibă claritate politică şi juridică şi să definească o viziune de viitor pentru dezvoltarea provinciei Kosovo
.

În anul 2006, Kosovo îndeplinea criteriile politice, considerându-se că situaţia politică era stabilă
. Transferul responsabilităţilor către instituţiile unei autonomii politice provizorii (PISG) a progresat, dar statul de drept necesita o consolidare sporită.

În document se sublinia că marile priorităţi ale parteneriatului european au fost parţial îndeplinite. Din punctul de vedere al democraţiei şi statului de drept, problema statului a dominat politica din Kosovo. Principalele partide politice albaneze din Kosovo au dus un dialog constructiv şi s-au aplicat normele Naţiunilor Unite.

În document s-a apreciat că reglementarea statutului regiunii Kosovo va pune bazele unei democraţii stabile pentru locuitorii săi, va consolida statul de drept şi va consolida drepturile omului şi minorităţilor. Viziunea asupra viitorului Kosovo va pune accent pe un proces decizional riguros, pe măsuri bugetare prudente, pe existenţa unor instituţii eficace şi pe o bună guvernare la toate nivelele. Comisia a considerat că s-au făcut progrese deosebite în consolidarea rolului Adunării legislative care a adoptat numeroase reforme necesare şi a supravegheat executivul. La acest nivel există, însă, o lipsă de personal calificat.

Succesiunea preşedintelui Rugova şi formarea noului guvern s-au realizat fără dificultăţi. Guvernul a stabilit ca priorităţi avansarea în cadrul procesului de stabilizare şi asociere. El a creat o Agenţie pentru integrare europeană şi a elaborat un Plan de Acţiune pentru îndeplinirea obiectivelor menţionate în parteneriatul european.

În domeniul administraţiei publice, instituţiile provizorii au constituit un Comitet de supraveghere propriu şi un Comitet de nominalizare al înalţilor funcţionari publici. Ele au înfiinţat noi ministere, precum cele ale justiţiei şi internelor.

Autorităţile exercită un control limitat asupra anumitor zone sârbeşti, mai ales din nordul Kosovo. Din acest punct de vedere, capacitatea administrativă era încă slabă, fiind necesară o reformă a funcţiei publice şi limitarea politizării numirilor. 

În ceea ce priveşte sistemul judiciar, se poate remarca înfiinţarea Consiliului judiciar şi a Institutului judiciar din Kosovo, şi faptul că multe funcţii importante au fost transferate către aceste instituţii, în scopul de a creşte responsabilitatea la nivel local. Adunarea parlamentară a avut un rol important în nominalizarea judecătorilor şi procurorilor, astfel încât a permis evoluţia activităţii judiciare spre obiectivitate şi spre un nivel tehnic mai ridicat. Dificultăţile s-au manifestat însă în aplicarea hotărârilor judecătoreşti.

O prioritate esenţială a parteneriatului european a fost combaterea corupţiei, iar în acest scop, guvernul a aprobat un Plan de acţiune anticorupţie şi a creat un Consiliu, iar Adunarea a numit un director al Agenţiei anticorupţie. Totuşi, Comisia Europeană a constatat că nivelul corupţiei este în continuare foarte ridicat.

În domeniul drepturilor omului şi protecţiei minorităţilor, a fost înfiinţată o comisie consultativă care primeşte plângerile persoanelor care se consideră victime ale violării drepturilor.

În primăvara anului 2006, Preşedintele şi Primul-ministru au lansat o campanie de informare legată de situaţia minorităţilor şi au chemat toate minorităţile să colaboreze cu instituţiile provizorii autonome. Documentul a menţionat că minorităţile se află, totuşi, într-o situaţie defavorabilă şi sunt necesare eforturi pentru eliminarea intoleranţei.

Conform analizei Comisiei Europene, sârbii au fost victimele unor atentate violente, în vara anului 2006. Pentru refugiaţi şi persoanele mutate în alte zone, condiţiile de întoarcere durabilă rămân dificile. Relaţiile dintre sârbii şi albanezii din Kosovo au rămas tensionate, Belgradul descurajând participarea sârbilor în instituţiile provizorii. Ca urmare, sârbii din Kosovo au boicotat activitatea acestor instituţii. 

În cooperarea regională, Kosovo a participat mai activ la forumurile regionale şi la iniţiativele de cooperare, mai ales în domeniul energiei şi transporturilor. Au fost semnate acorduri de liber schimb cu Fosta Republică Iugoslavă a Macedoniei şi sunt prevăzute acorduri de acest tip cu Croaţia şi Bosnia Herţegovina.

Din punct de vedere economic, Kosovo nu a progresat în mod deosebit. Comisia a apreciat că se impun eforturi suplimentare pentru punerea în mişcare a unei economii de piaţă viabile. Există un consens legat de principalele coordonate ale evoluţiei economice. Utilizarea monedei euro, ca monedă unică, legală, a asigurat stabilitatea monetară. 

Politica bugetară a fost influenţată de diminuarea contribuţiei donatorilor şi a devenit foarte riguroasă şi restrictivă. Conform parteneriatului european, va trebui asigurată stabilitatea bugetară a regiunii. În acest scop, a fost elaborat un cadru de dezvoltare pe termen mediu în care sunt prevăzute proiecte de investiţii publice. Procesul privatizării a avansat şi s-au restructurat întreprinderile de stat.

Stabilitatea macroeconomică a fost influenţată de situaţia bugetară fragilă. Şomajul este în continuare ridicat, iar costurile salariale sunt mari. Aceste costuri frânează dezvoltarea sectorului privat şi competitivitatea. Activitatea economică, mai ales dreptul la proprietate, au fost afectate de o putere judiciară ineficientă şi de incertitudinea juridică. Întreprinderile mici şi mijlocii au avut un acces limitat la finanţare externă.

Infrastructura a rămas de o calitate slabă, ca şi aprovizionarea energetică (fiind necesară restructurarea companiei publice Kosovo Energy Corporation). A fost creat un Oficiu de reglementare a energiei şi s-a semnat Tratatul referitor la Comunitatea Energiei.

Comisia Europeană a constatat că, în Kosovo, s-au făcut progrese în adoptarea normelor europene, dar legislaţia europeană a fost greu asimilată. Specialiştii europeni au apreciat că ar fi necesar un mediu administrativ mai flexibil şi eficient. Legislaţia vamală este, în general, aliniată la normele europene cu sprijinul MINUK.

În domeniul politicii audiovizuale, s-au înregistrat progrese, prin elaborarea Legii referitoare la radio şi televiziune (aprilie 2006), dar există întârzieri în domeniul comunicaţiilor şi tehnologiilor informaţiei.

În domeniul justiţiei, libertăţii şi securităţii, Kosovo a realizat progrese în gestionarea frontierelor. Centrul de informare financiară a revizuit legislaţia referitoare la spălarea banilor. În lupta împotriva traficului de droguri nu s-au înregistrat progrese importante, capacitatea poliţiei locale fiind insuficientă. În acest scop, s-a intensificat lupta împotriva criminalităţii organizate, dar este nevoie de un personal înalt calificat în aceste domenii. Documentul a precizat însă că, Kosovo rămâne în continuare o zonă a traficului cu fiinţe umane.

Relansarea creşterii economice în Kosovo a fost impusă de gravele probleme economice şi sociale. Pilonul IV al Misiunii ONU (pilonul european) va coopera cu autorităţile provizorii pentru a realiza Planul de Acţiune şi Parteneriatul european. Comisia Europeană va susţine şi va consilia pentru elaborarea unor politici financiare corespunzătoare. În acest scop, se va urmări:

· elaborarea unui plan de dezvoltare aprofundată a Kosovo şi un cadru bugetar viabil (CDMT);

· privatizarea întreprinderilor publice pentru utilizarea productivă a activelor, sub supraveghere şi control european şi ONU;

· dezvoltarea sectorului privat, mai ales a întreprinderilor mici şi mijlocii;

· aplicarea politicilor din domeniul controlului intern al finanţelor publice;

· adoptarea legislaţiei şi procedurilor vamale şi fiscale europene;

· constituirea unui sistem statistic stabil şi coerent, cu susţinerea EUROSTAT.

Guvernul din Kosovo va trebui să ia măsurile necesare pentru integrarea în economia regională în domeniile legate de comerţ, mediu, energie, transporturi, aviaţie, telecomunicaţii.

Un alt obiectiv important al politicii europene desfăşurate în Kosovo va fi consolidarea capacităţii instituţionale. În acest sens, perspectiva europeană va trebui să devină parte integrantă a tuturor politicilor desfăşurate în Kosovo. Biroul responsabil de procesul integrării europene colaborează cu Biroul integrării al MINUK şi cu Biroul coordonatorului strategic. În cadrul Adunării legislative a fost creată o Comisie pentru integrare europeană. 

Principala problemă va fi crearea unei administraţii capabile să îndeplinească funcţiile şi să răspundă nevoilor cetăţenilor. În anul 2006, s-au desfăşurat programe de formare a funcţionarilor în colaborare cu experţii europeni.

În document se subliniază necesitatea realizării unor progrese în domeniul justiţiei, libertăţilor şi securităţii, în scopul respectării statului de drept şi dezvoltării economice.

Dezvoltarea unei prese libere, independente şi profesioniste va constitui un element important al procesului de democratizare. Uniunea Europeană va continua să susţină politic şi financiar MINUK, în special finanţând pilonul IV.

Referitor la viitorul prezenţei Uniunii Europene în Kosovo, Comisia Europeană a stabilit că aceasta va fi raţionalizată şi integrată, astfel încât să ducă la avansarea procesului de stabilizare şi asociere. Şeful Biroului de legătură cu Comisia Europeană, reprezentantul personal al Înaltului Reprezentant pentru Politica Externă au lucrat şi vor lucra în cooperare cu Agenţia Europeană pentru Reconstrucţie.

Pe termen mediu, Kosovo va avea în continuare  nevoie de sprijinul financiar al donatorilor. În perioada 2005-2006, Kosovo a beneficiat de peste 100 milioane euro, fonduri suplimentare pentru ajutorul comunitar pentru reconstrucţie, dezvoltare şi stabilizare (CARDS), precum şi alte fonduri excepţionale. Din 2007, acesta va fi înlocuit cu instrumentul de sprijin de preaderare (IPA).

În document se subliniază că stabilitatea în Kosovo va depinde mult de succesul politicii Uniunii Europene în Balcanii Occidentali. Angajamentul european va trebui să fie însoţit de angajamentul ferm al instituţiilor administraţiei din Kosovo de a acţiona în direcţia bunei guvernări şi a cooperării cu vecinii din regiune. În acest scop, Uniunea Europeană va susţine programele regionale în domenii variate şi va organiza numeroase evenimente.

Europa va încerca să se apropie de populaţia din Kosovo, încercând să o scoată din situaţia de enclavă. Statele membre ar trebui să aibă un rol important în stabilirea unor contacte în viitor, mai ales în cadrul unor programe precum ERASMUS, MUNDUS etc.

O problemă dificilă va fi întoarcerea refugiaţilor prin Oficiul de reîntoarcere din cadrul MINUK. El va colabora cu ministerul de resort şi cu alte instituţii internaţionale.

Conform concepţiei europene, relaţiile cu Serbia ar trebui să fie de dialog direct, deschis şi constructiv. Uniunea Europeană a reafirmat că realizarea aspiraţiilor europene ale Serbiei nu va fi întârziată de rezolvarea statutului Kosovo, dar că angajamentul constructiv în favoarea Kosovo va facilita integrarea în Uniunea Europeană.

În concluzie, Comisia Europeană se angaja să ţină cont de situaţia specifică şi de nevoile particulare din Kosovo; să continue mobilizarea resurselor pentru susţinerea dezvoltării; să întreprindă consultări la nivel înalt pentru elaborarea unei strategii pentru viitorul statut al Kosovo.

2. POZIŢIA EUROPEANĂ FAŢĂ DE PROPUNEREA DE REGLEMENTARE ONU

2.1. Raportul ONU referitor la situaţia din Kosovo

Raportul Trimisului Special al Secretarului General asupra viitorului statut al Kosovo şi Propunerea au fost anexate scrisorii trimise de Secretarul General ONU preşedintelui Consiliului de Securitate
.

În raportul referitor la Misiunea administraţiei interimare a ONU din Kosovo (MINUK), din 19 martie 2007, Ban Ki-Moon, Secretarul General al ONU, afirma că, după opt ani, populaţia din Kosovo are nevoie de o viziune asupra viitorului ei
. El a menţionat că aplicarea normelor, ca şi consolidarea durabilă a ceea ce s-a realizat deja, permit abordarea problemei statutului viitor. Raportul a evidenţiat activităţile misiunii MINUK şi evoluţia situaţiei din Kosovo de la 1 noiembrie 2006 la 19 februarie 2007. În raport a fost precizat şi faptul că Trimisul Special al Secretarului General în Kosovo, Martti Ahtisaari, a avut consultări în februarie 2007, în vederea elaborării Propunerii referitoare la o reglementare globală legate de statutul Kosovo. În raport s-a subliniat că propunerea a fost în general bine primită de conducătorii albanezi din Kosovo şi de populaţie. În raport se precizează că sârbii din Kosovo nu au participat decât foarte puţin la instituţiile politice din Kosovo.

Raportul a consemnat că, exceptând violentele manifestări din 10 februarie 2007, organizate de Mişcarea pentru Autodeterminare Vetevendosye, şi de o explozie în 19 februarie, situaţia a rămas, în general, calmă. Conducătorul Mişcării pentru Autodeterminare, Albin Kurti, a rămas în arest.

Raportul are ca punct de plecare recomandarea ca regiunea Kosovo să acceadă la un statut de independenţă sub supravegherea comunităţii internaţionale
. Documentul a menţionat poziţiile diametral opuse ale Serbiei şi ale autorităţilor din Kosovo. Serbia cere ca autonomia Kosovo să se exercite în interiorul Serbiei, în timp ce conducerea actuală a Kosovo nu acceptă nimic altceva decât independenţa. Raportul a apreciat că au fost epuizate toate posibilităţile de negociere, dar că este absolut necesară rezolvarea urgentă a acestei probleme fundamentale.

Făcându-se istoricul celor opt ani ce au trecut de la adoptarea rezoluţiei 1244 (1999) a Consiliului de Securitate, s-a afirmat că nu se mai poate rămâne în aceeaşi stare de indeterminare. Se subliniază că incertitudinea statutului a devenit un obstacol major în evoluţia democratică şi se invocă principiul responsabilităţii şi reconcilierii etnice. Incertitudinea este un motiv al îndepărtării crescute între cele două comunităţi, un ferment al agitaţiei sociale şi economice. Refuzul clarificării statutului ar pune în pericol stabilitatea şi pacea regiunii.

Trimisul Special al Secretarului General ONU a afirmat în Raport că analiza istoriei recente a Kosovo şi realitatea prezentă, precum şi negocierile cu părţile, duc la concluzia că singura opţiune viabilă pentru Kosovo este independenţa, pentru prima perioadă, sub supraveghere internaţională. Propunerea globală de reglementare referitoare la Kosovo precizează structurile ce vor realiza această supraveghere.

În Raport este subliniată ideea că reîncorporarea Kosovo în Serbia nu este o opţiune valabilă. Trecutul a afectat profund relaţiile dintre albanezii şi sârbii din Kosovo, agravate fiind de regimul Miloşevici. Rezistenţa armată a albanezilor, ca şi replica brutală a Belgradului, au provocat numeroase victime în rândul populaţiei civile. Această degradare a situaţiei a impus intervenţia NATO şi adoptarea Rezoluţiei 1244 (1999) din 10 iunie 1999. După opt ani, restaurarea puterii sârbe ar fi inacceptabilă pentru marea majoritate a populaţiei din Kosovo.

În Raport s-a menţionat că, în prezent, Kosovo şi Serbia sunt administrate ca două entităţi total separate. După crearea Misiunii ONU în Kosovo, Serbia nu a mai exercitat nicio funcţie guvernamentală în Kosovo. O altă concluzie importantă a Raportului este că administraţia internaţională nu mai poate fi menţinută. El subliniază că instituţiile înfiinţate au preluat o mare parte a responsabilităţilor de gestionare a problemelor.

MINUK a susţinut dezvoltarea instituţiilor autonome locale, dar nu a reuşit să creeze o economie viabilă. De aceea, Kosovo nu poate îndeplini criteriile economice de aderare la Uniunea Europeană. Problemele economice vor constitui şi sursa unei instabilităţi sociale şi politice. Dezvoltarea economică impune, aşadar, o claritate şi o stabilitate pe care numai independenţa Kosovo o poate asigura.

Concluzia finală este aceea că independenţa sub supraveghere internaţională este singura opţiune valabilă, întrucât ea va asigura stabilitatea politică şi viabilitatea economică a Kosovo. Altfel, pacea şi stabilitatea vor fi ameninţate. Fără independenţa Kosovo nu s-ar putea asigura protecţia minorităţilor, democratizarea şi reconcilierea socială. Comunităţile, mai ales cea a sârbilor, vor avea în continuare condiţii dificile şi nu vor putea participa la viaţa democratică din Kosovo.

Propunerea de Reglementare prevede ca independenţa să se exercite în prima perioadă sub supraveghere internaţională, având ca obiective protecţia bisericii ortodoxe, asigurarea statului de drept şi a descentralizării.

În încheierea Raportului, se face aprecierea că situaţia din Kosovo este un caz inedit care impune o soluţie inedită, fără precedent (pct.15). După 1999, reglementarea negociată a fost imposibilă. Ea va pune capăt ultimului episod al disoluţiei fostei Iugoslavii, deschizând un nou capitol bazat pe pace, stabilitate şi prosperitate pentru toţi. În acest scop, se solicită Consiliului de Securitate să aprobe Propunerea de Reglementare.

2.2. Propunerea globală de reglementare referitoare la statutul Kosovo

În scrisoarea trimisă de Secretarul General ONU preşedintelui Consiliului de Securitate este inclusă şi Propunerea globală de Reglementare referitoare la statutul Kosovo care are ca scop asigurarea unui viitor viabil, durabil şi stabil pentru Kosovo
. Ea descrie măsurile ce vor permite promovarea şi salvgardarea drepturilor comunităţilor şi membrilor lor, descentralizarea efectivă a administraţiei, prezervarea şi protejarea patrimoniului cultural şi religios al Kosovo. Reglementarea prevede şi unele dispoziţii de ordin constituţional, economic şi de securitate în vederea constituirii unui Kosovo multietnic, democratic şi prosper. Propunerea face referire şi la o prezenţă internaţională civilă şi militară care va supraveghea activitatea organelor competente în Kosovo şi va urmări menţinerea păcii şi stabilităţii pe întreg teritoriul.

Dispoziţiile Propunerii de reglementare (cap.II) se referă la guvernarea Kosovo, la drepturile comunităţilor, la descentralizare, la sistemul judiciar, protecţia şi promovarea patrimoniului religios şi cultural, întoarcerea refugiaţilor, economie, securitate şi viitoarea prezenţă internaţională. Responsabilitatea generală de aplicare a acestor reglementări va reveni autorităţilor din Kosovo.

Reprezentantul civil internaţional ca şi Reprezentant Special al Uniunii Europene va fi numit de un Grup de pilotaj internaţional. Acesta nu va exercita direct niciun rol în administraţia Kosovo, dar va supraveghea aplicarea reglementărilor. El va putea abroga decizii sau legi adoptate sau va putea sancţiona şi revoca agenţii publici care ar încălca aceste reguli.

Misiunea Politicii Europene de Securitate şi Apărare (Misiunea PESD) va avea funcţii de supraveghere şi consiliere în toate domeniile legate de aplicarea legilor. Ea se va putea angaja în supravegherea criminalităţii organizate, a infracţiunilor etnice, crimelor de război şi în supravegherea frontierelor.

Prezenţa militară internaţională va fi o misiune militară condusă de NATO şi va colabora cu Reprezentantul civil internaţional şi cu instituţiile din Kosovo. Misiunea OSCE din Kosovo va fi invitată să participe la această supraveghere.

Aplicarea reglementărilor (cap.III) s-ar realiza într-o perioadă de tranziţie de 120 de zile, timp în care MINUK îşi va continua mandatul actual. În această perioadă, Adunarea din Kosovo în colaborare cu reprezentantul civil internaţional, va aproba o nouă Constituţie şi legi de aplicare a reglementărilor. La sfârşitul perioadei de tranziţie, mandatul MINUK ar expira şi toate prerogativele funcţiilor legislative şi executive vor fi transferate în bloc autorităţilor din Kosovo. Alegerile generale şi locale se vor organiza după o perioadă de 9 luni de la intrarea în vigoare a Reglementării.

Trimisul special al Secretarului General al Naţiunilor Unite, Martti Ahtisaari, a prezentat recomandările sale Secretarului General ONU şi aceasta se va vota în Consiliul de Securitate înainte de sfârşitul lunii mai.

Pe data de 3 aprilie 2007, Consiliul de Securitate a început discuţiile referitoare la Propunerea de reglementare a statutului Kosovo. În cadrul lor, s-a afirmat opoziţia fermă a Serbiei, susţinută de Rusia. S-a propus efectuarea unor noi misiuni de informare referitoare la situaţia actuală din Kosovo şi reluarea ulterioară a discuţiilor.

2.3. Poziţii europene

Pe 29 martie 2007, Comisia de Afaceri externe a Parlamentului European a exprimat sprijinul pentru soluţia de reglementare a statutului provinciei Kosovo propusă de emisarul special ONU, Martti Ahtisaari. Raportorul Parlamentului European, ecologistul olandez Yoost Lagendijk, a susţinut planul Ahtisaari. Plenul Parlamentului European a discutat raportul Lagendijk care a apreciat că reglementarea satisfăcătoare a situaţiei din Kosovo ar trebui să prevadă o prezenţă internaţională în provincie, cu rol şi mandat definite foarte clar, o descentralizare care să asigure autonomie în domenii esenţiale, păstrarea caracterului multietnic al zonei şi garanţii internaţionale referitoare la integritatea teritorială din partea tuturor statelor vecine. Documentul a subliniat necesitatea ca toate statele din Uniunea Europeană să vorbească cu o singură voce în legătură cu situaţia din Kosovo
.

La sfârşitul lunii martie 2007, la Bremen, a avut loc Reuniunea informală a miniştrilor de externe din cele 27 de ţări membre ale Uniunii Europene. Înaltul Reprezentant pentru Politică Externă al Uniunii Europene, Javier Solana, şi comisarul pentru extindere, Olli Rehn, au solicitat guvernelor europene să se angajeze pentru susţinerea politicii europene referitoare la Kosovo, în perioada următoare, în domenii precum securitatea, economia, reformele politice.  La reuniune 

s-a discutat şi rolul motor pe care Uniunea Europeană îl va avea în Kosovo, dacă ONU va decide să confere provinciei un statut de independenţă supravegheată.

Aceasta a fost prima discuţie de fond, după prezentarea Planului Martti Ahtisaari, şi a pus în evidenţă existenţa unor puncte de vedere diferite. Şeful diplomaţiei germane, Frank Walter Steinmeier, şi-a manifestat speranţa că se va obţine totuşi un consens european asupra acestei probleme.

Europenii vor trimite în curând cea mai importantă misiune de poliţie/justiţie ce va cuprinde aproape 1500 de persoane (magistraţi, procurori, poliţişti). ONU va prelua conducerea viitorului Birou civil Internaţional ce va înlocui Misiunea ONU din Kosovo.

ANEXA

Relaţia Uniunea Europeană - KOSOVO după adoptarea 

Rezoluţiei 1244 a Consiliului de Securitate a Naţiunilor Unite

- evenimente importante -

1997 - Consiliul de Miniştri al Uniunii Europene a stabilit o condiţionalitate politică şi economică a dezvoltării relaţiilor bilaterale 

mai 1999 - Uniunea Europeană propune un Proces de stabilizare şi asociere (PSA) pentru 5 ţări din Europa de Sud-Est

iunie 1999 - După campania aeriană NATO de 77 de zile, Consiliul de Securitate ONU a adoptat Rezoluţia 1244 din 10 iunie 1999, autorizând prezenţa internaţională şi de securitate în Kosovo, sub egida ONU

iunie 2000 - Consiliul European de la Feira confirmă faptul că toate ţările din Procesul de stabilizare şi asociere sunt candidate potenţiale la aderarea la Uniunea Europeană

noiembrie 2000 - La summit-ul de la Zagreb, PSA este aprobat oficial de Uniunea Europeană şi de ţările din Balcanii occidentali

iunie 2003 - La summit-ul de la Salonic, PSA este confirmat ca politică comunitară pentru ţările din zonă

iunie 2004 - Consiliul adoptă un parteneriat european cu Serbia, Muntenegru şi Kosovo

aprilie 2005 - Comisia adoptă Comunicarea referitoare la "un viitor european pentru Kosovo" - COM(2005)156

octombrie 2005 - Raportul ambasadorului Kai Eide ce abordează necesitatea adoptării problemei viitorului statut al Kosovo.

noiembrie 2005 - Secretarul general ONU, Kofi Annan, îl numeşte pe Martti Ahtisaari în funcţia de Trimis Special în Kosovo pentru a determina statutul final

noiembrie 2005 - Consiliul aprobă numirea lui Stefan Lehne pe postul de reprezentant UE pentru procesul de stabilire a viitorului statut al Kosovo

noiembrie 2005 - Comisia Europeană publică primul raport referitor la Kosovo

ianuarie 2006 - Consiliul adoptă un parteneriat pentru Serbia, Muntenegru şi Kosovo

februarie 2006 - negocieri referitoare la statutul final

iulie 2006 - negocieri la nivelul preşedinţilor de state

august 2006 - guvernul Kosovo adoptă un plan de acţiune ca răspuns la parteneriat

noiembrie 2006 - Comisia publică al doilea raport Kosovo.

